De Zoroastrismus isch e dualistischi und philosophischi Hailslehr, wo em Mensch vermittlet, wien er sich vom Böse abwende cha und sich zum Guete hiiwendet. Im Chern vo de Vereerig stoot de Ahura Mazda (av. Ahura Mazdā, np. Hōrmaz: »Herr vo de Waishait«). Us em Ahura Mazda emanieret sechs hailsami Gaister, wo Spenta Mainiiu (»Hailsame Gaist«) gnennt werded und spööter au underem Name Amescha Spenta (»Unsterblichi Hailvolli«) vereert wore sind. Die Gaister bizaichnet Gaisteszueständ oder Sinneszueständ und sind nöd as Wese z bitrachte. Spööter sind aber die Emanatione zum Tail au persönlicher as Engel denkt woore.